Pääkaupunkiseudulla asuntojen hinnat ja vuokrat ovat nousseet sietämättömästi. Tämä ehkäisee työn perässä muuttamista ja hankaloittaa Suomen muutenkin vaikeaa tilannetta.

Asuntojen hinnat ovat nousseet suhteessa koko maahan oikeastaan vain Helsingin kantakaupungissa ja sen läheisyydessä. Kehyskunnissa ne ovat jopa laskeneet suhteessa koko maan hintoihin. Helsingin seudulta saa asunnon kohtuuhintaan, jos ei ole kranttu sijainnin suhteen.

Vuokrissa alueiden erot ovat pienemmät kuin hinnoissa. Kannattaa ostaa asuntoja halvoista kaupunginosista ja panna ne vuokralle. Näin myös tehdään. Joidenkin arvioiden mukaan puolet valmistuvista asunnoista päätyy sijoitusasunnoiksi.

Vaikka asuntojen hintojen nousu on jo rauhoittunut, vuokrat jatkavat nousuaan. Tästä on syytetty asumistukea. Asumistukimenot ovat nousevat niin nopeasti, että valtiovarainministeriötä hirvittää.

Yleisessä keskustelussa tarkoitetaan asumistuella kahta eri tukea. Varsinainen Kelan maksama asumistuki ei nosta vuokria kohtuuttomasti, koska suurin hyväksytty vuokra on niin matala, että viimeiset eurot joutuu maksamaan joka tapauksessa omasta pussistaan. Asumistukea 300 € asumistukea kuussa vaikuttaa asumispreferensseihin samalla tavalla kuin 300 € enemmän palkkaa tai työttömyyskorvausta.

Asumismenoja korvataan myös kunnan maksaman toimeentulotuen kautta. Toimeentulotuki korvaa asumismenot kokonaan hyväksyttiin maksimiin saakka. Se on selvästi korkeampi kuin Kelan asumistuessa. Yksinäisellä henkilöllä suurin hyväksytty vuokra on noin 650 euroa.

Ei ole mitään syytä, miksi vuokranantaja antaisi asunnon toimeentulotuen maksimivuokraa halvemmalla. Tämä onneton järjestely on poistanut edulliset vuokra-asunnot vapailta markkinoilta tyystin. Tämä on raaka vääryys niitä pienituloisia kohtaan, jotka eivät saa toimeentulotukea.

Tälle pitäisi kertakaikkisesti tehdä jotain.

Kohonneet vuokrat ovat saaneet keskituloisia vuokralla-asujia hakeutumaan omistusasuntomarkkinoille.

Taloudelliset insentiivit toimivat: Pienituloinen saa asumistukea vuokraan enemmän kuin yhtä suuriin asumismenoihin omistusasunnossa, joten hänen kannattaa asua vuokra-asunnossa. Keskituloisen asumista vuokra-asunnossa verotetaan, mutta omistusasumista ei veroteta, joten niiden, jotka eivät saa asumistukea, kannattaa asua omistusasunnossa.

Vuokralle tarjottava asunto kannattaa ostaa halvoilta alueilta, koska alueelliset erot vuokrissa ovat pienet. Kaupunginosien välisiä vuokratasoja tasoittaa se, ettei asumistuessa ja toimeentulotuessa ei ole mitään kantakaupunkilisää.

Paljon on käytetty rahaa sosiaalisen asuntotuotannon hajauttamiseen segregaation estämiseksi. Nyt mörkö on tulossa takasin takaovesta yksityisten vuokra-asuntojen kasautumisen vuoksi.

Miksi asumisen korkea hinta ei nosta asuntotuotantoa? Pullonkaulana ovat tontit. Niitä ei kaavoiteta nopeammin, koska kunnilla ei ole varaa kasvaa nopeammin. Helsingille jokainen uusi asukas merkitsee 30 000 euron investointitarvetta infraan, kouluihin, päiväkoteihin ja muuhun sellaiseen.

Asumisen korkea hinta pitäisi saada rahoittamaan kuntien vastuulla olevia investointeja, jotta tontteja tulisi enemmän. Tilanne vuokramarkkinoilla on niin epätasapainossa, että alan puoltaa kunnallisia kovan rahan vuokrataloja, joissa vuokrat olisivat VVO-tasoa eli lähellä vapaan markkinan vuokria. Kunta käyttäisi voiton kaupungin kasvun nopeuttamiseen. Tilanteen rauhoituttua asunnot voidaan myydä.

= = = =

Kirjoitus on julkaistu kolumnina Arvopaperi-lehdessä